Susie Jessen (DD), 2023-02-21:
Det er en lidt særlig dag for mig i dag.
For ikke nok med, at jeg får lov til at stå her på Folketingets talerstol for første gang, så får jeg også lov til at gøre det på min fødselsdag.
Så det er bare rigtig, rigtig fedt – det kunne ikke blive bedre.
Og så får jeg også lov til at komme på talerstolen i forbindelse med et forslag, der kommer til at gavne folk, der bor på landet, og det gør jo en landdistriktsordfører rigtig glad.
Det er koldt; det er det på mange måder.
På fredag er det lige præcis 1 år siden, at Rusland invaderede Ukraine og der igen kom krig i Europa.
Vi skal have Danmark løsrevet fra Putins gas.
Det er en politisk målsætning, og det er en klog politisk målsætning.
Den foreslåede ordning i det lovforslag, som vi førstebehandler i dag, skal være med til at sikre, at Danmark gøres uafhængigt af russisk gas, og at vi i samme ombæring har fokus på at skrue op for den grønne omstilling ved at skrue ned for opvarmningsløsninger, der forurener.
Vi skal gøre os uafhængige af Rusland, men mange steder på landet er muligheden for at blive koblet op på et fjernvarmenet netop en by i Rusland.
Dette lovforslag skal give en håndsrækning til dem og skabe bedre mulighed for at få finansiering til udskiftning af olie- og gasfyr med en anden opvarmningskilde.
I forslaget anføres det, at for boligejendomme og andelsboligforeningsejendomme skal belåningen ligge inden for 80 pct. af ejendommens kontantværdi.
Det er vi i Danmarksdemokraterne en lille smule bekymrede over.
Der er en del ejendomme i landdistrikterne, der har en kontant værdi på under 1 mio. kr., og det kan betyde, at det for dem vil blive vanskeligt at få udgiften til udskiftning af et olie- eller gasfyr dækket inden for en belåning på 80 pct. Samtidig medfører kravet, at ordningen kun kan bruges af boligejere med en væsentlig friværdi.
Det unge par, der for nylig er flyttet i en bolig med gasfyr og er blevet erklæret kreditværdige, men som ikke har den krævede friværdi i deres ejendom, vil dermed ikke kunne bruge ordningen.
Det mener vi godt kan være lidt problematisk, og det vil vi i udvalgsarbejdet meget gerne have afdækket.
Det kan enten være ved at tilbyde at skifte til en varmepumpe via en abonnementsordning eller måske ved at hæve belåningen, så den ligger inden for 90 pct. af ejendommens kontantværdi.
Vi mener også, at det kunne give god mening, at dette forslag også omfatter muligheden for at skifte til et træpillefyr.
Installation af et træpillefyr er billigere end installation af en varmepumpe, og det er samtidig en mere klimavenlig løsning i forhold til olie- og gasfyr.
De ting skal undersøges nærmere i udvalgsarbejdet, og det glæder jeg mig til.
I Danmarksdemokraterne mener vi, at de eventuelle udfordringer, der følger med, godt kan behandles i udvalgsarbejdet, for helt generelt er det her forslag et godt forslag, som vil komme folk til gavn ude på landet, hvor fjernvarmenettet ikke er en mulighed.
Det er der behov for, hvis vi ikke skal opleve et Danmark, der knækker endnu mere over.
Jeg håber rigtig meget på en fremtid, hvor landsbyerne kommer til at blomstre, i stedet for at de uddør, og hvor der åbnes flere købmænd, i stedet for at de lukkes.
Det er en katastrofe, hver gang en landsby må vinke farvel til sin købmand.
Jeg drømmer også om en fremtid, hvor børnetallet stiger i landsbyskolerne, i stedet for at de lukkes, og hvor livet på landet generelt anses som et godt liv og ikke som et liv med problemer.
Der er vi ikke i dag, for landdistrikterne bliver glemt.
Statslige arbejdspladser bliver oprettet i København, og udflytningen af statslige arbejdspladser prioriteres ikke, som den blev gjort før.
Infrastrukturen sejler, og færgepriserne til småøerne stiger.
Vi har altså behov for at skrue op for fokusset helt generelt, hele vejen rundt.
Vi har brug for en bedre landdistriktspolitik.
Det her forslag er forhåbentlig et af mange, der kan hjælpe lidt mere på tingene og hive tingene lidt i den rigtige retning.
Så på trods af de opmærksomhedspunkter, som jeg har nævnt i den her tale, støtter vi i Danmarksdemokraterne op om forslaget.
Mange tak for ordet.